b'\n_START_ARTICLE_\nJames Jarvis\n_START_SECTION_\nKariera\n_START_PARAGRAPH_\nKariero je za\xc4\x8del v Port Arthurju v \xc4\x8dlanskem mo\xc5\xa1tvu Port Arthur Ports. Oktobra 1929 je kot prost igralec podpisal pogodbo z NHL klubom Pittsburgh Pirates. V svoji edini sezoni v Pittsburghu je na 44 tekmah prispeval 19 zadetkov. Naslednje leto se je klub preselil v Filadelfijo in \xc5\xa1e naprej sodeloval v ligi NHL, le pod novim imenom Philadelphia Quakers. Ekipa je do\xc5\xbeivela tisto sezono pravo rezultatsko katastrofo in je prepri\xc4\x8dljivo zasedla zadnje mesto v Ameri\xc5\xa1ki diviziji. Po sezoni je klub razpadel, ve\xc4\x8dina igralcev pa se je razkropila v ni\xc5\xbeje lige in Jarvis ni bil nobena izjema._NEWLINE_Najprej je zaigral za Can-Am klub Springfield Indians in nato leta 1932 okrepil IHL mo\xc5\xa1tvo Buffalo Bisons in zanj nastopal v naslednjih petih sezonah. Sredi sezone 1936/37, ko je klub Buffalo Bisons razpadel, se je pridru\xc5\xbeil NHL ekipi Toronto Maple Leafs in zanjo brez pravega u\xc4\x8dinka odigral 24 tekem ter se do konca sezone preselil v IAHL klub Syracuse Stars. V ligi IAHL je nato tri sezone igral za mo\xc5\xa1tvo Providence Reds, konec sezone 1939/40 pa prestopil v drugo IAHL mo\xc5\xa1tvo, mo\xc5\xa1tvo Hershey Bears. Nekaj \xc4\x8dasa na za\xc4\x8detku 40. let je \xc5\xa1e igral za amatersko mo\xc5\xa1tvo Geraldton Gold Miners. Po dveh letih voja\xc5\xa1ke slu\xc5\xbebe se je vrnil na ledene ploskve lige AHL, naslednice biv\xc5\xa1e IAHL lige, in znova zaigral za ekipo Hershey Bears. Od aktivne igralske kariere se je poslovil leta 1944.'